Λατρεμένοι μου γείτονες

***Λατρεμένοι μου γείτονες*** είναι ο τίτλος μιας ελληνικής κωμικής τηλεοπτικής σειράς που προβλήθηκε από τους τηλεοπτικούς δέκτες του Mega τις σεζόν 2007–2009. Το σενάριο της σειράς βασίζεται σε μια ισπανική κωμωδία με τίτλος «''Mis adorables vecinos''» που προβλήθηκε από το 2004 μέχρι το 2006 από το τηλεοπτικό δίκτυο Antena 3. Τη διασκευή του υπέγραψε ο Πάνος Αμαραντίδης στον πρώτο κύκλο και ο Κώστας Βαζάκας με την Έλενα Σολωμού στον δεύτερο κύκλο, ενώ τη σκηνοθεσία ανέλαβε ο Πιέρρος Ανδρακάκος.

Η σειρά παρουσιάζει τη ζωή δύο οικογενειών που ζουν σε διπλανά σπίτια και έχουν εντελώς διαφορετικές καταβολές, μορφωτικό επίπεδο και συνήθειες. Οι *Λατρεμένοι μου γείτονες* προβλήθηκαν για δύο τηλεοπτικές σεζόν: ο πρώτος κύκλος έκανε πρεμιέρα τον Οκτώβριο του 2007 και ολοκληρώθηκε σε 28 επεισόδια τον Ιούνιο του 2008. Λόγω της επιτυχίας που σημείωσε, η σειρά ανανεώθηκε για δεύτερο κύκλο, με την ιστορία ν' αλλάζει με τη προσθήκη μιας νέας οικογένειας. Η σειρά σημείωσε μεγάλα νούμερα τηλεθέασης, αν και στα τέλη του δεύτερου κύκλου η δημοτικότητα της μειώθηκε εξαιτίας των αλλεπάλληλων ποδοσφαιρικών μεταδόσεων, ενώ μετά την ολοκλήρωση της προβάλλεται σε επανάληψη από τον σταθμό σε ετήσια βάση.

## Επισκόπηση σειράς

## Πλοκή

### Α' Κύκλος (2007-08)

Ο καταξιωμένος πλαστικός χειρουργός, Βύρων Παπαπαύλου (Γιώργος Κωνσταντής), με τη μεγαλοαστή δημοσιογράφο σύζυγο του, Μιράντα (Αριέττα Μουτούση), και τα τρία τους παιδιά: τη 17χρονη Λίζα (Σμαράγδα Καλλημούκου), τον 11χρονο Κωνσταντίνο (Κωσταντίνος Λαγός) και τη 10χρονη Νεφέλη (Βασιλική Καρρά), είναι μια σικ οικογένεια των βορείων προαστίων που ζει μια ήρεμη ζωή στον Διόνυσο, σε ένα πολυτελές σπίτι με μεγάλο κήπο, ιδανικό για την καλλιέργεια μπονσάι, και πισίνα.

Όλα αυτά βέβαια, μέχρι τη στιγμή που στο διπλανό σπίτι μετακομίζει η λαϊκή κι έξω καρδιά οικογένεια ενός μανάβη από τη Νεάπολη (Νίκαια), του Μπάμπη Μουστοξύδη (Κώστας Κόκλας) και της κομμώτριας συζύγου του, Πελαγίας (Άβα Γαλανοπούλου), που πλούτισαν από τη μια στιγμή στην άλλη όταν η 10χρονη κόρη τους, Μπέττυ (Νεφέλη Κανάκη), κέρδισε το 1ο Βραβείο στον διαγωνισμό τραγουδιού *Super Dream Idol 2007*, καθώς και μια επιταγή 400.000€. Η οικογένεια Μουστοξύδη, που συμπληρώνεται από τον 17χρονο Άρη (Δημήτρης Βλάχος), τον 12χρονο Μιχαλάκη (Δημήτρης Ντάουλης) και τη μάνα της Πελαγίας, Ζαμπέτα (Έφη Παπαθεοδώρου), θα κάνει την οικογένεια Παπαπαύλου ν' αναθεωρήσει όλα αυτά που νόμιζε για την καλή ζωή, αλλά και τη ζωή γενικότερα. Δύο οικογένειες από δύο διαφορετικούς κόσμους, οι οποίες αναγκαστικά συνυπάρχουν, συγκρούονται, συνεργάζονται, συμφιλιώνονται και μέσα σε όλα, ξεκινάει και ο έρωτας των δύο μεγαλύτερων παιδιών, του Άρη και της Λίζας. Στο τέλος της σεζόν, η οικογένεια Μουστοξύδη χάνει τα χρήματα της, αφού πρώτα πέφτει θύμα απάτης ενός «χρηματιστή», και αναγκάζεται να επιστρέφει πίσω στη Νεάπολη...

### Β' Κύκλος (2008-09)
Καθώς ο Μπάμπης με τον Άγγελο επιστρέφουν στη Νεάπολη, πέφτουν πάνω σ' ένα αυτοκίνητο. Το τροχαίο αυτό γίνεται ευτύχημα, διότι ο Μπάμπης ανακαλύπτει ότι ο οδηγός του αυτοκινήτου είναι ο απατεώνας επενδυτής και ότι μέσα στο αυτοκίνητο βρίσκονται όλα τα λεφτά που τους έκλεψε. Έτσι, η οικογένεια παίρνει πίσω όλα της τα χρήματα και επιστρέφει πάλι στον Διόνυσο. Όμως ο Βύρων, η Μιράντα και τα δύο μικρότερα παιδιά έχουν μετακομίσει πια στη Βουλιαγμένη, ενώ η Λίζα βρίσκεται στην Αμερική έχοντας κερδίσει υποτροφία για την Ακαδημία Χορού της Βοστώνης. Ακόμη, η Ζαμπέτα (Έφη Παπαθεοδώρου) έχει παντρευτεί τον Χαρίλαο κρυφά από τη κόρη της και έχουν μετακομίσει μόνιμα στη Ρόδο. Στο διπλανό σπίτι τώρα έρχονται να μείνουν νέοι γείτονες, μια οικογένεια Ελλήνων από τη Σουηδία: ο διεθνούς φήμης διδάκτωρ σεξολογίας, Ηλίας Γαληνός (Χρήστος Σιμαρδάνης), με τη φωτογράφο σύζυγο του, Ολίβια (Ράνια Σχίζα), και τις δύο κόρες τους, την Ιφιγένεια (Αλεξάνδρα Ούστα) και τη Λυδία (Μαρίτα Γαγάνη).

Οι δύο οικογένειες γνωρίζονται και γίνονται φίλοι μεταξύ τους, αλλά οι εντάσεις συνεχίζονται όπως και στον πρώτο κύκλο. Η σχέση του Άρη και της Λίζας όμως θα δεχθεί ένα μεγάλο πλήγμα: όταν η Λίζα επιστρέφει ξαφνικά από την Αμερική, αντί να κάνει εκείνη έκπληξη στον Άρη, της κάνει εκείνος αφού τον βλέπει γυμνό μπροστά στην Ιφιγένεια κάνοντας μάθημα αγγλικών. Σημαντικό ρόλο θα παίξει η πολύτιμη βοήθεια του Άρη στην Ιφιγένεια, όταν εκείνη διαπιστώσει ότι ο Σβεν, το αγόρι της από τη Σουηδία, τη χωρίζει και της ανακοινώνει ότι είναι ομοφυλόφιλος. Η βοήθεια αυτή θα είναι και το ξεκίνημα ενός μεγάλου έρωτα ανάμεσα σ' εκείνον και την Ιφιγένεια, η σχέση των οποίων θα δοκιμαστεί όταν αποκαλύπτεται ότι η Ιφιγένεια είναι έγκυος. Εκείνη θέλει να κρατήσει το παιδί, αλλά ο Άρης στην αρχή δεν θέλει. Με τη βοήθεια ενός γκουρού, προσκεκλημένου του Ηλία, ο Άρης θ' αναθεωρήσει τις απόψεις του για το παιδί και θα το αγαπήσει. Το ζευγάρι θ' αναχωρήσει για ένα μακρύ ταξίδι που είχαν κανονίσει πριν μαθευτεί η εγκυμοσύνη της Ιφιγένειας. Στο τέλος, και οι δύο οικογένειες μετακομίζουν στη Νίκαια, σ' ένα κάστρο «όπως στα παραμύθια», και όλοι αποχαιρετούν τον Άρη και την Ιφιγένεια που φεύγουν για τον γύρο του κόσμου...

## Διανομή
### Πρωταγωνιστές

## Επεισόδια

### Α' Κύκλος (2007-08)

* Προβαλλόταν κάθε Πέμπτη στις 21:00.
* Η πρεμιέρα της σειράς καθυστέρησε μία εβδομάδα λόγω μετάδοσης ποδοσφαιρικού αγώνα.
* Το 9ο επεισόδιο προβλήθηκε Δευτέρα (παραμονή Χριστουγέννων) στις 21:00 και το 22ο επεισόδιο Κυριακή του Πάσχα στις 21:00.
* Δεν προβλήθηκε επεισόδιο στις 8/11/2007, στις 29/11/2007, στις 20/12/2007, στις 10/4/2008 και στις 1/5/2008 λόγω μετάδοσης ποδοσφαιρικού αγώνα.

### Β' Κύκλος (2008-09)

* Προβαλλόταν κάθε Πέμπτη στις 21:00.
* Δεν προβλήθηκε επεισόδιο στις 23/10/2008, στις 9/4/2009, στις 30/4/2009 και στις 7/5/2009 λόγω μετάδοσης ποδοσφαιρικού αγώνα.

## Βραβεύσεις

## Παραπομπές


## Εξωτερικοί σύνδεσμοι
*

Κατηγορία:Τηλεοπτικές σειρές Mega
Κατηγορία:Ελληνικές κωμικές τηλεοπτικές σειρές